﻿ CALITATEA VIEŢII CALITATEA VIEŢII ÎN ROMÂNIA: 1 PREZENT ŞI PERSPECTIVE IOAN MĂRGINEAN n rândurile ce urmează este prezentată o sinteză a rezultatelor de cercetare a calităţii vieţii în cadrul ICCV, realizate în Î perioada 1990–2006. Un număr de 54 de indicatori de calitatea vieţii sunt clasificaţi în diferite categorii, cum ar fi: indicatori care înregistrează uşoare creşteri în perioada de referinţă; indicatori cu valori stagnante şi indicatori sensibili la crize şi politici publice. Pornind de la această tipologie se fac referiri la indicatorii de suport pentru calitatea vieţii populaţiei, respectiv la indicatorii care, în perioada de criză, afectează calitatea vieţii oamenilor. În final se fac unele propuneri de soluţii ce ar trebui adoptate în viitor pentru a se contribui la îmbunătăţirea calităţii vieţii populaţiei. Cuvinte-cheie: calitatea vieţii, indicatori sociali, politici publice. Sunt 45 de ani de când, la nivel mondial, se desfăşoară cercetări şi se publică studii pe tema calităţii vieţii, în strânsă legătură cu aceea a indicatorilor sociali, respectiv cu obiectivele naţionale şi cu politicile sociale capabile să conducă la îmbunătăţirea situaţiilor existente la un moment dat în domeniul de referinţă, cel al vieţii oamenilor. Fie că se realizează din perspectivă interdisciplinară (sociologie, economie, psihologie, ecologie, medicină etc.), fie că aceste cercetări sunt axate pe un anumit demers disciplinar, paradigma ce caracterizează cercetările de calitatea vieţii se referă la punerea în relaţie a stărilor de fapt (a condiţiilor de existenţă) cu percepţiile şi evaluările oamenilor, cu stările lor de spirit, de satisfacţie/insatisfacţie, fericire/ frustrare. Cercetările de calitatea vieţii se realizează în institute specializate (cum este şi ICCV), în colective de cercetare din diverse alte institute de cercetare şi din universităţi, dar şi în asociaţii şi fundaţii (ex.: Fundaţia UE pentru Îmbunătăţirea Condiţiilor de Viaţă şi de Muncă – cu sediul la Dublin). Şi în alte cercetări, care nu se revendică a fi de calitatea vieţii, sunt incluse elemente pe această temă, aşa încât putem vorbi, în prezent, de o largă preocupare ştiinţifică, dar şi publică pentru Adresa de contact a autorului: Ioan Mărginean, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail imargin@iccv.ro. 1 Prima formă a acestui articol a fost prezentată la Conferinţa ICCV şi a Asociaţiei Române de Sociologie „România după 20 de ani”, din 12–13 februarie 2010. CALITATEA VIEŢII, XXI, nr. 3–4, 2010, p. 231–237 IOAN MĂRGINEAN 2 232 cunoaşterea vieţii oamenilor, pentru ce cred ei despre viaţa lor şi ce aşteaptă pentru viitor. Prin cercetările desfăşurate în ICCV, în cei 20 de ani ce au trecut de la înfiinţarea institutului, au fost abordate diverse aspecte ale calităţii vieţii populaţiei, promovându-se o concepţie cât mai cuprinzătoare despre acest domeniu deosebit de complex, cu indicatori de stare, de evaluare şi de satisfacţie. Fără a supralicita importanţa activităţilor din Institut, consemnăm că rezultatele cercetărilor se publică în reviste şi volume, se comunică la sesiuni ştiinţifice, aşa încât avem de-a face cu o largă diseminare a informaţiilor, fără a putea susţine, totuşi, şi faptul că sunt influenţate, pe măsura necesităţilor, şi deciziile de politică socială, dar anumite contribuţii există, inclusiv prin participarea la elaborarea de reglementări şi evaluări ale unor proiecte de legi şi programe din domeniul politicilor sociale, respectiv prin activităţile în calitate de experţi. Ca o evaluare generală, putem susţine că nivelul calităţii vieţii în România este unul modest, cu atât mai mult fiind valabilă această afirmaţie pentru indicatorii condiţiilor de viaţă, începând cu standardul economic, de la indicatorii macroeconomici ai nivelului de trai (PIB/locuitor, Fondul de consum al populaţiei), la veniturile gospodăriilor şi până la indicatori de tipul speranţa de viaţă la naştere. De altfel, dacă avem în vedere PIB/loc şi speranţa de viaţă la naştere, de exemplu, doi indicatori incluşi în calcularea Indicelui Dezvoltării Umane (Programul Naţiunilor Unite pentru Dezvoltare), devenit, începând cu anul 1990, unul dintre principalele instrumente de comparaţie între ţări la nivel mondial, România ocupa, la nivelul anului 2007, poziţiile 61 în lume din 182 de ţări, în privinţa PIB/loc (7 703 $ USA) şi 85 la speranţa de viaţă la naştere (72,5 ani), iar în privinţa IDU poziţia 63 (0,837, pe o scală de la 0 la 1). Cercetarea la care vom face mai multe referiri aici este Diagnoza Calităţii Vieţii, desfăşurată la ICCV, cu un număr de 12 valuri anuale (1990–1999 şi respectiv anii 2003 şi 2006). Estimările privind evoluţia viitoare a indicatorilor de calitate a vieţii se întemeiază pe profilul întocmit cu ajutorul a 54 de indicatori (dar fără segmentele extreme, cei mai bogaţi şi cei mai săraci, fără locuinţă, deoarece persoanele din aceste categorii nu intră în eşantioanele naţionale utilizate 1 100–2 000 de subiecţi). Valorile înregistrate de-a lungul timpului (s-au folosit, în principal, scale cu 5 variante de răspuns) conduc la identificarea a cel puţin trei tipuri de repartiţii, în funcţie de valorile medii: 1. indicatorii care chiar înregistrează unele creşteri (peste jumătate din indicatorii utilizaţi), 18 dintre ei având cele mai mari valori în anul 2006; 2. indicatori ale căror valori medii de la începutul perioadei (1990–1991), indiferent de mărimea lor, nu au mai crescut până în anul 2006; 3. indicatori sensibili la diverse „crize” şi politici publice. Anul 1999 s-a dovedit a fi cel mai critic din perspectiva valorilor indicatorilor de calitate a vieţii, 23 dintre cei 54 de indicatori ai profilului de diagnoză având în acest an cele mai 3 CALITATEA VIEŢII ÎN ROMÂNIA: PREZENT ŞI PERSPECTIVE 233 mici valori. Perioada pe care o traversăm se aseamănă, întrucâtva, cu aceia a anilor 1997–1998, când s-a înregistrat o nouă scădere a valorii PIB-ului faţă de perioada anterioară, chiar dacă de această dată ea vine după opt ani de creştere economică în România, dar şi în condiţiile accentuării deficitelor bugetare şi ale comerţului exterior, ca urmare a prevalenţei importului în comparaţie cu exportul. Estimările pentru perioada următoare au în vedere diferenţierile între elementele de suport individual al calităţii vieţii, precum şi cele de suport societal, respectiv elementele problematice, cele critice cvasipermanente şi cele care înregistrează deteriorări în perioada de criză şi un anumit interval (1–2 ani) după intrarea pe trendul ascendent al indicatorilor de stare. 1. Elemente de suport pentru populaţie: calitatea vieţii relativ înaltă (indicatorii cu valori medii cuprinse între 3,6–4,1, pe scala de la 1 la 5, care s-au menţinut în timp sau au ajuns la acest nivel prin uşoare creşteri în perioada 1990– 2006): – relaţiile de familie şi cu vecinii; – locuinţa, mediul înconjurător; – lipsa relativă a ameninţărilor ca cetăţean; – profesia, locul de muncă; – propriile realizări în viaţă. 2. Elemente de suport societal: calitatea vieţii de valoare mediu înaltă (m între 3,1 şi 3,5): 5 – calitatea informaţiilor din mass-media; – calitatea învăţământului; – îngrijirea sănătăţii; – condiţiile asigurate minorităţilor etnice; – activitatea poliţiei . 3. Elemente problematice: calitatea vieţii de valoare mediu scăzută (m între 5 2,5 şi 2,9): – accesibilitatea învăţământului; – securitatea personală în zona de locuit; – respectarea drepturilor personale (cel mai relevant pentru constituirea diverşilor factori ai calităţii vieţii); – posibilităţile de recreere. 4. Elemente critice cvasipermanente: calitatea vieţii foarte scăzută şi scăzută (m sub 2,5): 5 – posibilitatea de a conta pe ajutorul semenilor; – posibilitatea obţinerii unui loc de muncă; – posibilitatea influenţării deciziilor la nivel de localitate şi de ţară; – serviciile adresate persoanelor nevoiaşe; – temeri privind creşterea impozitelor şi a preţurilor (medii de la 1,1–1,3 pe scala de la 1 la 3); – autoevaluarea pe scala sărac – bogat (media 3,9 pe scala de la 1 la 10). IOAN MĂRGINEAN 4 234 5. Elemente ale căror valori se deteriorează în perioadă de criză (unele dintre ele sunt deja la categoriile de calitate a vieţii scăzută şi foarte scăzută, încât, practic, nu mai au cum să scadă): – la nivelul celor mai mici valori se situează, aşa cum arătam deja, temerile privind creşterea preţurilor şi impozitelor. La acestea se asociază temerile privind şomajul, posibilitatea de a influenţa deciziile la nivel de ţară şi de localitate, nivelul de trai personal şi al familiei, percepţia crescută privind conflictele sociale şi politice, viaţa politică din ţară, – posibilitatea obţinerii unui loc de muncă; posibilităţile de afirmare în viaţă, accentuarea pesimismului privind condiţiile viitoare de trai la nivel personal şi de ţară, preocuparea societăţii pentru nevoiaşi, posibilităţile de afirmare în viaţă, accesibilitatea învăţământului, securitatea personală în zona de locuit, posibilitatea de a influenţa deciziile la locul de muncă, evaluarea nivelului de trai comparativ cu anul anterior; evaluarea semnificaţiei schimbărilor post comuniste, autoplasarea pe scala sărac – bogat, satisfacţia faţă de viaţa de zi cu zi, viaţa de familie, veniturile personale, relaţiile dintre oameni, realizările personale din viaţă. Întregim această imagine de ansamblu cu datele de percepţie privind favorizarea, respectiv defavorizarea grupurilor şi claselor sociale, în perioada de tranziţie. Astfel, au fost percepute ca fiind puternic favorizaţi politicienii (m între 5 4,5 şi 4,7), conducătorii de întreprinderi (m de 4,2 şi 4,3), întreprinzătorii (m între 55 3,4 şi 4,3), minorităţile (m între 3,4 şi 3,7). Cei mai defavorizaţi de tranziţie au 5 fost percepuţi a fi muncitorii (m între 1,7 şi 2,1), ţăranii (m între 2,7 – în anul 55 1994 şi 1,9 în anii 1996 şi 1999 ), intelectualii (m între 2,4 şi 2,7). 5 * ** În continuare, vom aduce în atenţie unele măsuri luate deja pentru a preîntâmpina deteriorarea nivelului calităţii vieţii, altele de dorit a fi luate în viitor, în scopul introducerii unei mai bune alocări a bugetului public, respectiv îndreptarea cu precădere spre sectoarele sociale, având în vedere faptul că România aloca în anul 2007, conform EUROSTAT, doar 12,8% din PIB pentru politici sociale faţă de media UE de 26,2% (de menţionat că în metodologia EUROSTAT cheltuielile cu educaţia nu sunt considerate cheltuieli sociale şi deci nu sunt cuprinse în valorile respective): 1. Decizii de politică publică de suport, adoptate recent pentru categorii vulnerabile de populaţie: introducerea pensiei sociale; subvenţii pentru stimularea angajării diferitelor categorii de persoane. 2. Cheltuieli bugetare supradimensionate în raport cu resursele existente. a) beneficii sociale „de lux” noncontributive (sau cu contribuţii neînsemnate): – subvenţionarea totală a unor studenţi în învăţământul superior de stat şi, în plus, acordarea de burse de studiu şi pentru studenţii care dispun de situaţii materiale bune şi foarte bune; 5 CALITATEA VIEŢII ÎN ROMÂNIA: PREZENT ŞI PERSPECTIVE 235 – pensii de serviciu determinate la nivelul a 85% din ultimul venit salarial lunar; – concediu de creştere a copiilor până la vârsta de 2 ani acordat unuia dintre părinţi, la care se adaugă valorile excesive a unor indemnizaţii pentru cei care au venituri mari (până la 4 000 lei); – avantajarea femeilor prin pensionarea cu cinci ani mai devreme, decât bărbaţii, ceea ce se poate accepta, având în vedere rolul lor social, dar nu şi formula de calcul a valorii pensiei, care conduce la o pensie mai mare pentru femei la un venit asigurat egal (de exemplu, conform Legii 19/2000, în anul 2001 vârsta de pensionare pentru femeii era de 57 de ani şi de 62 de ani pentru bărbaţi, iar stagiile complete de contribuţie se situau la 25 de ani şi respectiv 30 de ani. În aceste condiţii, o femeie de 57 de ani şi un bărbat de 62 de ani cu o vechime în muncă de 30 de ani şi cu un venit asigurat echivalent cu salariul mediu pe economie se diferenţiau în privinţa pensiilor, în sensul că bărbatul avea un punct de pensie iar, femeia 1,2 puncte. Dacă ne raportăm la vârstele şi stagiile maxime prevăzute de legea respectivă – cu câte 5 ani mai mari – şi luăm în calcul 40 de ani de activitate pentru femeii şi 45 de ani de activitate pentru bărbaţi, cu venitul asigurat tot la nivelul unui salariu mediu pe economie, femeile ar avea 1,33 puncte de pensie în timp ce bărbaţilor le-ar reveni 1,28 puncte, chiar dacă lucrează cu 5 ani mai mult). b) alocări bugetare pentru instituţii şi activităţi supradimensionate: – societăţile naţionale de radio şi televiziune; – servicii secrete; – aparatul ministerelor, inclusiv activităţi în străinătate; – armata bazată pe contracte de angajare a militarilor; – participările la competiţiile sportive internaţionale; – investiţii şi achiziţii publice nu întotdeauna justificate (întemeiate pe necesităţi) şi cu costuri excesive, diverse donaţii şi subvenţii. Evident, lista ar putea continua iar un ultim moft (ca să mă exprim aşa) îl constituie plata a de patru cinci ori pentru maşinile vechi predate la REMAT (maşini care pe piaţă se vând cu 800–1 000 de lei sunt achiziţionate cu bonuri valorice de 3 800 lei). Desigur este importantă recuperarea maşinilor vechi şi scoaterea lor din uz, dar cu o plată modică şi organizarea aducerii lor la REMAT ar fi fost mult mai ieftină. De altfel, aceste sume modice sunt cele pe care le primesc aceia care îşi vând bonurile valorice. 3. Ce ar trebui făcut în viitorul imediat pentru a îmbunătăţi condiţiile de viaţă ale populaţiei: ● Sporirea nivelului absolut şi a proporţiei în PIB a veniturilor bugetare, în primul rând prin încasarea sumelor datorate de contribuabili fără excepţii, eliminarea muncii la negru, inclusiv a contractelor în care se evidenţiază doar o parte din salariu (practicate în mediul privat). Totodată s-ar impune ca statul să obţină şi resurse din proprietăţile pe care le deţine, inclusiv prin privatizare. Este de aşteptat ca veniturile bugetare, fără creşterea taxelor şi impozitelor, să se apropie de IOAN MĂRGINEAN 6 236 40% din PIB, faţă de circa 30% în prezent. Şi în aceste condiţii valoarea respectivă ar rămâne printre cele relativ mici în cadrul Uniunii Europene. ● Aducerea la nivel de prioritate a alocării cheltuielilor bugetare pentru învăţământ şi cercetare (măsură absolut necesară în condiţiile societăţii bazată pe cunoaştere), pentru serviciile de sănătate şi de asistenţă socială. Reducerea salariilor din sistemul bugetar cu 25% va accentua migraţia specialiştilor cu precădere din domeniul sanitar, unde se resimte deja lipsa acută de personal calificat. ● Redimensionarea şi eventuala redistribuire a numărului de salariaţi din administraţia publică centrală şi locală spre zonele deficitare ale sistemului. ● Evitarea plafonării şi omogenizării salariilor în sistem public (în Legea 330, este luat în calcul un raport de 1 la 12, deşi în realitate acest raport este de 1 la 8, cu o foarte slabă valorizare a contribuţiilor specialiştilor din toate domeniile la dezvoltarea ţării ultimele patru niveluri fiind rezervate unui număr mic de funcţii din autorităţile publice). ● Urmărirea creşterii gradului de cuprindere şcolară în învăţământul general şi liceal, preîntâmpinarea abandonului şcolar, a părăsirii timpurii a şcolii, condiţii adecvate de studiu şi în mediul rural (desfiinţarea şcolilor nu rezolvă problemele copiilor). ● Aplicarea întocmai a principiilor sistemului unic de pensionare, cu generalizarea contribuţiilor, asigurarea plăţii pensiilor speciale ale agricultorilor şi pensiile sociale din bugetul public şi nu din cel al asigurărilor sociale. Este necesară considerarea pensiei obţinute legal ca pe un drept câştigat la o viaţă decentă fără curbe de sacrificiu. Introducerea unor cuantumuri suplimentare pensiei din sistemul public de asigurări, pentru beneficiarii de pensii de serviciu (de fapt, pensii ocupaţionale). În timp, acestea din urmă ar trebui generalizate la toţi bugetarii, ca un bonus motivator pentru munca de calitate. Ca ţintă minimă a nivelului pensiei pentru limită de vârstă şi vechime integrală ar trebui să fie 50% din venitul asigurat, actualizat prin intermediul salariului mediu pe economie din anul de plată (valoarea punctului de pensie), pentru a ne apropia cât de cât de ceea ce se practică în multe ţări ale Uniunii Europene. (Ca măsură de temperare a creşterii pensiilor mari, s-ar putea introduce o limită maximă, cum ar fi, de exemplu, plafonarea la de opt ori pensia medie.) Încasarea integrală a contribuţiilor sociale datorate extinderii acoperirii cu asigurări sociale. Evitarea pensionărilor timpurii, inclusiv presiunea de pensionare a persoanelor care mai pot şi vor să lucreze, chiar dacă au împlinit vârsta tranzitorie sau vârsta standard de pensionare. Este de neacceptat ca, pe de-o parte, să se forţeze pensionările timpurii iar, pe de altă parte să se clameze lipsa fondurilor pentru plata unor pensii decente, evident, cu eliminarea pensiilor celor neîndreptăţiţi. Nu este de ignorat faptul că, deja, o parte dintre contribuţiile asiguraţilor tineri trec acum la sistemul de asigurări obligatorii administrate privat (2,5% în prezent până la 6% în viitor din venitul asigurat), ceea ce atrage după sine cu atât mai mult susţinerea bugetului asigurărilor sociale de la bugetul public. Este de aşteptat ca cheltuielile cu pensiile 7 CALITATEA VIEŢII ÎN ROMÂNIA: PREZENT ŞI PERSPECTIVE 237 în România să reţină cel puţin 10–12% din PIB, faţă de circa 8% în prezent, având în vedere faptul că este vorba de cel puţin un sfert din populaţia ţării, respectiv o treime din populaţia adultă. O măsură cu caracter general aşteptată să fie implementată în societatea românească se referă la eliminarea numirii pe criterii politice în diverse funcţii de conducere economică şi în instituţiile publice, respectiv în consilii de administraţie. Prin această măsură s-ar elimina una dintre sursele care conduc la imaginea privilegierii politicienilor în România. BIBLIOGRAFIE 1. Bauer, R., ed., Social Indicators, Massachusetts, MIT Press, 1966. 2. Fahey, T., Nolan, B., Whelan, C., Monitoring Quality of Life in Europe, Luxembourg, European Commision , 2003. 3. Mărginean, I., Schiţă de indicatori ai calităţii vieţii, în „Calitatea vieţii”, nr. 3–4, 1991, p. 3–23. 4. Mărginean, I., Bălaşa, A., (coord.), Calitatea vieţii în România, Bucureşti, Editura Expert, ediţia a II-a, 2005. 5. Mărginean, I,, Precupeţu, I., Calitatea vieţii şi dezvoltarea durabilă. Politici de întărire a coeziunii sociale, Bucureşti, Editura Expert, 2008. 6. Zamfir, C., Indicatorii sociali de „stare” şi indicatorii sociali de satisfacţie, în „Viitorul social”, nr. 3, 1966. 7. Zamfir, C., (coord.), Indicatori şi surse de variaţie a calităţii vieţii, Bucureşti, Editura Academiei, 1984. 8. Zamfir, C., Calitatea vieţii ca obiectiv politic, în „Calitatea vieţii”, nr. 1, 1990, p. 5–20. 9. Zamfir, C., Stănescu, S., (coord.), Enciclopedia dezvoltării sociale, Iaşi, Editura Polirom, 2007. 10. *** Handbook of Social Indicators, New York, UN, 1989. 11. *** Human Development Reports, UNDP, 2009. his is a paper that summarizes research results of quality of life surveys undertaken within the Research Institute for T Quality of Life, Romanian Academy, during an extended period: 1990–2006. A number of 54 quality of life indicators have been categorised according to the values they registered: indicators showing increasing values in the reference period, indicators with stagnant values and indicators showing both ups and downs, having mixed trajectories. The paper also emphasises quality of life dimensions that prove to act as support features in people’s lives as well as dimensions showing critical points in people’s lives. Finally, the paper draws attention to possible solutions needed to improve the quality of life in Romania. Keywords: quality of life, social indicators, public policy. 